Hierdie oordenking het op 19 Junie 1986 in Ons Stad verskyn! Dit word egter hier herhaal as toepaslik vir die huidige, hoewel ietwat verkort.
Hy wat alles in Sy hande het, kon ook hierdie moeilike tyd vir ons afgeweer het. Maar Hy het nie. Hy vind dit goed dat dit oor ons kom.
Ons moet begin deur te vra wat God wil hê ons moet doen. Dit is die allerbelangrikste ding vir ons. Ons moet eers vra wat God by ons wil verander voordat ons Hom vra om ons lot te verander. Dit is vir God maklik om ‘n wending te bring en die kwaad van ons af te weer. Dit mag egter nie al wees wat ons van God vra nie. Dan sou ons godsdiens nie beter wees as dié van die heidene nie.
God kan ook vandag nog wonders doen. Dit is egter deel van die baie dinge wat God “byvoeg” vir hulle wat die Koninkryk en die wil van God soek. Laat ons dus God smeek om ons in Sy wil te bring en oor ons ‘n weg van vrede te beskik.